Pak 'n gesonde kosblik | Health24
Pak 'n gesonde kosblik
Pak jou eie kosblik. Dit bespaar geld – en dis baie gesonder as om gemorskos op 'n drafstap te koop.
Van die dinge wat jy in ag moet neem, is weersomstandighede, of die kos teen die regte temperatuur gehou kan word, hoe maklik dit is om te eet en die tydsverskil tussen inpak en eet. Hierdie en ander faktore sal bepaal wát en hoeveel daarvan jy in jou blik, sakkie of pakkie plaas.
- Toebroodjies van volkoring, lae-GI- of saad-brood het meer voedingswaarde as witbrood of enigiets anders wat van verfynde meel gemaak is. Die volgende is goeie vulsels:
Dun repies hoender, beesvleis of ham
Tuna, sardientjies of eier-mayonnaise
Kaas met komkommer, tamatie (vars of songedroog), konfyt, Marmite of Bovril
Laevet, gegeurde maaskaas* en agurkies
- Vulsels wat jy liewer moet vermy, sluit in salami, polonie, lewersmeer, spek en eiers.
- Gekoopte kolwyntjies (muffins) bevat dikwels baie vet en bygevoegde suiker, maar 'n tuisgemaakte piesang- of semel-kolwyntjie kan 'n goeie plaasvervanger vir 'n toebroodjie wees.
- 'n Tuisgemaakte hamburger met blaarslaai, tamatie en agurkies.
- 'n Hamburger-broodjie met gemarineerde, geroerbraaide, vellose hoenderborsstrokies met blaarslaai en tamatie.
- Laevet kraakbeskuitjies soos Pro-vita met laevet Melrose* of 'n hoenderboudjie.
- Tuisgemaakte springmielies.
- Kersietamaties, plat peul-ertjies, jong worteltjies, mini-mielies en sampioene.
Gedurende die warm somermaande is dit veral belangrik om te verseker dat jou liggaam gehidreer bly. Maniere om te verhoed dat jou liggaam uitdroog, sluit in:
- Neem 'n sluk of twee uit 'n waterbottel wanneer jy dors is – onthou net dat gegeurde water dikwels nie veel van kleurlose koeldrank verskil nie!
- 100% vrugtesap
- Gegeurde suiwel-* of soja-melk
- 'n Bakkie joghurt*
- Sportdrankies moet net deur mense gedrink word wat vir meer as 'n uur per dag oefening doen.
Om jou te help om jou 5-per-dag vrugte en groente inname te bereik, plaas heel, maklike-eetbare vrugte, droë vrugte, vrugtestafies of -lekkers in jou kosblik.
Voorbeelde van weeklikse lekkernye:
Tuisgemaakte hawermoutkoekies of -beskuitjies
Neute of neute met rosyntjies
Jelliebabas of jelliebone
Volstruis- of wildbiltong (beesbiltong bevat meer vet)
Vir ongereelde "bederfies", byvoorbeeld een of twee keer per kwartaal:
Pasteitjies en soetgebak
*Let daarop dat kinders onder vyf nie vetvrye of laevet suiwelprodukte moet eet nie omdat hulle liggame 'n hoër vetinname as volwassenes vereis.
Vir verdere inligting oor gesonde eetgewoontes, tree met die Hart-en-Beroerte-Stigting van SA se Heart Mark Diet Line by 0860 22 32 22 in verbinding vir raad deur geregistreerde dieetkundiges.
- (Hart-en-Beroerte-Stigting SA, Januarie 2007)